પોતાનો અમૂલ્ય એવો દોઢેક કલાકનો સમય આપી એણે મારી પત્નીનાં હૃદય અને મગજમાં સોંસરવું ઉતારી દીધું કે અનેક રોગોથી બચવું હોય અને શરીર પર જામેલાં ચરબીનાં થર ઉતારવા હોય તો ચાલવાની કસરત અવશ્ય કરવી જ જોઈએ. મિત્રના ગયા પછી ગંભીર મુખમુદ્રા ધારણ કરીને એ વદ્‍યા, ‘એમની વાત સાવ સાચી છે. આપણે પરમ દિવસથી જ ચાલવાની શરૂઆત કરી દઈએ.’ મિત્રના વ્યાખ્યાનનો આટલો પ્રભાવ પડ્યો એથી તો હું રાજી થયો પણ ‘શુભસ્ય શીઘ્રમ્‍’ પ્રમાણે ચાલવાની શરૂઆત કાલ ને કાલ કરવી જોઈએ એને બદલે પરમ દિવસ કેમ એ સમજાયું નહીં. એમણે રહસ્યસ્ફોટ કરતાં કહ્યું, ‘કેમ, કાલનો દિવસ તો તૈયારી માટે જોઈશે કે નહીં ?’